Title: DOHODA
Author: neznámý
Last saved by: spano
Company: MF_SR

NÁVRH
DOHODA
medzi vládou Slovenskej republiky a vládou Štátu Izrael 
o vzájomnej pomoci v colných otázkach

          	Vláda Slovenskej republiky a vláda Štátu Izrael (ďalej len “zmluvné strany”),

		b e r ú c  d o  ú v a h y,  že porušovanie colných predpisov pôsobí negatívne na bezpečnosť, zdravie ľudí, hospodárske, finančné, spoločenské a obchodné záujmy zmluvných strán, ako aj na oprávnené záujmy obchodu,

		u v e d o m u j ú c  s i  potrebu spoločného postupu v boji proti nedovolenému obchodu s omamnými a psychotropnými látkami,

		b e r ú c  d o  ú v a h y  dôležitosť zabezpečenia správneho vymeriavania a vyberania cla, daní a iných platieb pri dovoze alebo vývoze tovaru a správneho určenia colnej hodnoty, nomenklatúrneho zatriedenia a pôvodu tovaru, ako aj správneho uplatňovania ustanovení o zákazoch, obmedzeniach a kontrole,

	v  p r e s v e d č e n í,  že úsilie o zabránenie porušovania colných predpisov a úsilie o zabezpečenie správneho vyberania dovozného a vývozného cla, daní a iných platieb je možné vynakladať účinnejšie prostredníctvom spolupráce medzi colnými orgánmi,

r e š p e k t u j ú c  Odporúčanie Rady pre colnú spoluprácu o vzájomnej administratívnej pomoci z 5. decembra 1953,

p r i p o m í n a j ú c  tiež ustanovenia  Jednotného dohovoru o omamných látkach z roku l961, doplneného Protokolom z roku l972 a Dohovoru o psychotropných látkach z roku 1971 a rovnako Dohovoru Organizácie spojených národov proti nedovolenému obchodu s omamnými a psychotropnými látkami z 20. decembra 1988,

d o h o d l i  sa takto:

Článok  1
Pojmy

Na účely tejto dohody

1. “colné predpisy” sú ustanovenia obsiahnuté v právnych predpisoch, ktoré upravujú dovoz, vývoz a tranzit tovaru, alebo akýkoľvek iný colný režim, ktoré sa týkajú cla, daní a iných platieb, ktoré vyberajú colné orgány, alebo opatrení o zákazoch, obmedzeniach alebo o kontrole,
2. “porušenie colných predpisov” znamená porušenie colných predpisov, ako aj pokus o ich porušenie,
3. “colný orgán” je v Slovenskej republike Colné riaditeľstvo Slovenskej republiky a v Štáte Izrael odbor pre oblasť colníctva a dane z pridanej hodnoty Ministerstva financií Štátu Izrael,
4. “dožadujúci colný orgán” je príslušný colný orgán štátu zmluvnej strany, ktorý žiada o pomoc podľa tejto dohody, alebo ktorý takúto pomoc prijíma,
5. “dožiadaný colný orgán” je príslušný colný orgán štátu zmluvnej strany, ktorý dostal žiadosť o poskytnutie pomoci podľa tejto dohody, alebo ktorý takúto pomoc poskytuje,
6. “zakázaný tovar” je tovar, ktorý je predmetom nezákonnej prepravy, hlavne omamné a psychotropné látky a látky, ktoré ich nahrádzajú, jedy, jadrový a rádioaktívny materiál, prekurzory, strelné zbrane a zbrane hromadného ničenia, strelivo a výbušniny a voľne žijúce ohrozené druhy živočíchov a rastlín,
7. “sledovaná dodávka” je postup, ktorý umožňuje, aby nezákonné alebo podozrivé zásielky omamných a psychotropných látok a látok, ktoré ich nahrádzajú a iný zakázaný tovar, boli prepustené z území, cez územia alebo na územia štátov zmluvných strán s vedomím a pod kontrolou príslušných orgánov v záujme zistenia osôb zúčastnených na nezákonnej preprave tohto tovaru,
8. “informácie” zahŕňajú okrem iného správy, záznamy, doklady, dokumentáciu, aj v elektronickej forme  a  taktiež ich overené kópie,
9. “osobné údaje” sú údaje týkajúce sa určenej alebo určiteľnej fyzickej osoby. 

Článok 2
Rozsah dohody

1. Zmluvné strany si prostredníctvom colných orgánov svojich štátov, v súlade s  právnymi predpismi platnými na území štátu zmluvnej strany a v súlade s ustanoveniami tejto dohody navzájom poskytnú pomoc, 
a) aby zabezpečili správne uplatňovanie colných predpisov,
b) aby predchádzali, zisťovali a odhaľovali prípady porušovania colných predpisov,
c) v prípadoch doručovania a potvrdzovania dokladov týkajúcich sa uplatňovania colných predpisov.

2. Dožiadaný colný orgán prijme všetky primerané opatrenia na vybavenie žiadosti a ak to bude potrebné, zabezpečí prijatie úradného alebo súdneho opatrenia nevyhnutného na jej vybavenie.

3. Pomoc v rámci tejto dohody sa poskytne v súlade s právnymi predpismi platnými na území štátov zmluvných strán. Touto dohodou nie sú dotknuté právne predpisy upravujúce vzájomnú pomoc v trestných veciach.

4. Táto dohoda neumožňuje uplatňovať alebo vymáhať nároky na clo, dane, pokuty a iné platby, ani zatknutie alebo zadržanie osôb.

5. Ak dožiadaný colný orgán nie je príslušný žiadosť vybaviť, odovzdá žiadosť  príslušnému orgánu, ktorý bude konať vo veci žiadosti na základe svojej právomoci podľa vnútroštátnych právnych predpisov, alebo dožadujúcemu colnému orgánu odporučí postup na vybavenie žiadosti.

6. Dožiadaný colný orgán postupuje pri získavaní informácií vo vlastnom mene a v prospech dožadujúceho colného orgánu.

7. Ak  dožiadaný colný orgán nemá požadované informácie, pokúsi sa ich získať v súlade s právnymi predpismi platnými na území štátu dožiadanej zmluvnej strany.

Článok  3
Vzájomná pomoc

Colné orgány si z vlastného podnetu alebo na požiadanie, v súlade s právnymi predpismi platnými na území štátu zmluvnej strany, navzájom poskytnú všetky informácie, ktoré môžu pomôcť pri zabezpečovaní správneho uplatňovania colných predpisov,  okrem iného:
a) pri vyberaní cla, daní a iných platieb colnými orgánmi a informácie, ktoré pomôžu určiť hodnotu tovaru na colné účely a zistiť  nomenklatúrne zatriedenie tovaru a pôvod tovaru,
b) pri uplatňovaní zákazov, obmedzení a kontrol pri vývoze a dovoze tovaru,
c) pri použití pravidiel pôvodu, ktoré nie sú predmetom dohôd o preferenčnom sadzobnom zaobchádzaní uzavretých jednou alebo obidvoma zmluvnými stranami.

Článok  4
Informácie o pohybe tovaru

Colné orgány si na požiadanie poskytnú informácie v súlade s právnymi predpismi platnými na území štátu dožiadanej zmluvnej strany,
a)	či tovar, dovezený na územie štátu jednej zmluvnej strany, bol zákonne vyvezený z územia štátu druhej zmluvnej strany,
b)	či tovar, vyvezený z územia štátu jednej zmluvnej strany, bol zákonne dovezený na územie štátu druhej zmluvnej strany,
c)	či tovar, ktorému bola udelená výhoda pri vývoze z územia štátu jednej zmluvnej strany, bol riadne dovezený na územie štátu druhej zmluvnej strany; to znamená, že sa zároveň poskytne informácia o colných kontrolných opatreniach, ktorým bol tento tovar podrobený,
d)	do akého colného režimu bol tovar prepustený.

Článok  5
Osobitné informácie

1. Colný orgán štátu jednej zmluvnej strany poskytne z vlastného podnetu alebo na požiadanie colnému orgánu štátu druhej zmluvnej strany informácie, ktoré súvisia s porušovaním colných predpisov,  týkajúce sa  hlavne:
a) fyzických osôb, o ktorých je známe, alebo sú dôvodne podozrivé, že porušujú alebo porušili colné predpisy platné na území štátu druhej zmluvnej strany,
b) pohybu tovaru, o ktorom je známe, že je predmetom nezákonnej prepravy na územie alebo z územia štátov zmluvných strán,
c) dopravných  prostriedkov  a kontajnerov, o ktorých  je známe,  alebo  existuje  dôvodné podozrenie, že sa použili na porušenie colných predpisov platných na území štátu druhej zmluvnej strany,
d) nových spôsobov a prostriedkov používaných pri porušovaní colných predpisov.

2. Colný orgán štátu jednej zmluvnej strany poskytne z vlastného podnetu alebo na požiadanie colnému orgánu štátu druhej zmluvnej strany informácie, vrátane správ, dôkazových materiálov alebo overených kópií dokladov, ktoré obsahujú všetky dostupné informácie o zistených  alebo pripravovaných činnostiach, ktorými sa porušili alebo sa môžu porušiť colné predpisy platné na území štátu tejto zmluvnej strany.

Článok  6
Informácie

1. Originály informácií, vrátane spisov a dokladov si možno vyžiadať iba v prípadoch, ak by boli overené kópie nepostačujúce. Na základe žiadosti sa kópie takýchto spisov, dokladov a iných materiálov riadne overia.

2. Poskytnuté originály informácií, vrátane spisov a dokladov sa musia vrátiť pri najbližšej príležitosti; práva dožiadanej zmluvnej strany alebo tretích strán zostávajú nedotknuté. Originály potrebné na súdne alebo správne konanie sa na požiadanie vrátia bez meškania.

3. Informáciu poskytnutú podľa tejto dohody môže nahradiť informácia v elektronickej forme poskytnutá akýmkoľvek spôsobom na rovnaký účel. Súčasne sa poskytnú všetky dôležité informácie, týkajúce sa výkladu alebo použitia týchto informácií.

Článok  7
Dohľad nad osobami, tovarom a dopravnými prostriedkami

Colný orgán štátu jednej zmluvnej strany v rámci svojej právomoci a z vlastného podnetu po písomnom schválení colným orgánom štátu druhej zmluvnej strany alebo na požiadanie colného orgánu štátu druhej zmluvnej strany, zabezpečí dohľad nad: 
a) pohybom osôb, vstupujúcich na územie a vystupujúcich z územia svojho štátu, o ktorých je známe, alebo sú dôvodne podozrivé, že porušili, alebo môžu porušiť colné predpisy platné na území štátu druhej zmluvnej strany,
b) všetkými dopravnými prostriedkami a kontajnermi, o ktorých je známe, alebo o ktorých existuje dôvodné podozrenie, že sa používajú na porušenie colných predpisov na území štátu druhej zmluvnej strany,
c) pohybom tovaru, ktorým by na základe oznámenia colného orgánu štátu druhej zmluvnej strany mohlo dôjsť k nezákonnej preprave na územie alebo z územia svojho štátu,
d) miestami používanými, alebo o ktorých existuje dôvodné podozrenie, že sa používajú na nezákonné uskladnenie tovaru, pri ktorom vzniká podozrenie z porušovania colných predpisov platných na území štátu druhej zmluvnej strany. 

Článok 8
Postup proti nezákonnej preprave niektorých druhov tovaru 

Colné orgány si navzájom bez meškania, z vlastného podnetu alebo na požiadanie, po konzultácii a koordinácii s príslušnými orgánmi, v súlade s právnymi predpismi platnými na území štátu dožiadanej zmluvnej strany, poskytnú všetky príslušné informácie o činnostiach, ktorými sa porušujú colné predpisy platné na území štátu jednej zo zmluvných strán,  týkajúce sa prepravy najmä: 
a) zbraní, streliva a výbušnín,
b) citlivého a strategického tovaru, ktorý je predmetom osobitnej kontroly v súlade s príslušnými medzinárodnými zmluvami, mnohostrannými dohovormi a záväzkami týkajúcimi sa zákazu šírenia zbraní hromadného ničenia, ktorých členmi sú zmluvné strany, 
c) omamných  a psychotropných látok,
d) umeleckých predmetov a starožitností, ktoré majú významnú historickú, kultúrnu alebo archeologickú hodnotu pre jednu zo zmluvných strán, 
e) jedov alebo látok, ktoré ohrozujú životné prostredie a zdravie ľudí,
f) tovaru, ktorý podlieha vysokej sadzbe cla, daní alebo iných platieb, predovšetkým alkoholických nápojov a tabakových  výrobkov. 

Článok 9
Sledovaná dodávka

1. Zmluvné strany prijmú v rámci svojich možností nevyhnutné opatrenia, ktoré im umožnia využiť sledovanú dodávku na medzinárodnej úrovni, na účely zistenia totožnosti osôb, zapojených do nezákonnej prepravy zakázaného tovaru a prijatia právnych opatrení proti nim.

2. Rozhodnutia o využití sledovanej dodávky sa budú vykonávať pre každý prípad jednotlivo a v prípade potreby v súlade s akýmikoľvek opatreniami alebo dohodami, ktoré mohli byť dosiahnuté v konkrétnom prípade. Ak je to nevyhnutné a je to v súlade s právnymi predpismi platnými na území štátov zmluvných strán, môžu sa vziať do úvahy dosiahnuté finančné opatrenia a dohody.

3. Nezákonné zásielky uznané ako sledovaná dodávka môžu byť na základe vzájomnej dohody príslušných orgánov zaistené a následne ponechané, aby pokračovali v preprave s obsahom omamných a psychotropných látok v nezmenenom stave alebo s odstráneným obsahom, prípadne s obsahom čiastočne alebo úplne nahradeným.

Článok 10
Úradné zisťovanie

1. Colný orgán štátu jednej zmluvnej strany, v súlade s právnymi predpismi platnými na území štátu dožiadanej zmluvnej strany, na požiadanie colného orgánu štátu druhej zmluvnej strany vykoná úradné zisťovanie, vrátane získania názoru expertov a vypočutia svedkov alebo osôb podozrivých z porušovania colných predpisov a vykoná overovanie, prehliadky a zisťovanie skutočností podľa tejto dohody.

2. Dožiadaný colný orgán môže na požiadanie povoliť, aby sa úradníci dožadujúceho colného orgánu v čo najväčšej možnej miere zúčastnili úradného zisťovania na území štátu dožiadanej zmluvnej strany, vrátane ich prítomnosti pri úradnom zisťovaní porušenia colných predpisov,  ktoré je v záujme dožadujúceho colného orgánu.

3. Úradníci dožadujúceho colného orgánu môžu vystupovať na území štátu dožiadanej zmluvnej strany v súlade s touto dohodou výhradne v poradnej funkcii. Títo úradníci nemajú povolené aktívne sa zúčastňovať na úradnom zisťovaní alebo uplatňovať akúkoľvek zákonnú alebo vyšetrovaciu právomoc, ktorú majú úradníci dožiadaného colného orgánu v súlade s  právnymi predpismi platnými na území štátu dožiadanej zmluvnej strany.

4. Dožadujúci colný orgán, ak o to požiada, bude oboznámený o čase a mieste úkonu, ktorý sa vykoná na základe žiadosti tak, aby úkon mohol byť koordinovaný.

5. Úradníci dožadujúceho colného orgánu, ktorí sú oprávnení zisťovať porušenie colných predpisov, môžu žiadať, aby dožiadaný colný orgán preskúmal účtovné knihy, evidencie a iné doklady alebo dátové súbory a poskytol ich kópie, alebo poskytol informácie vzťahujúce sa na porušenie colných predpisov.

6. Ak sa úradníci colného orgánu štátu jednej zmluvnej strany nachádzajú na území štátu druhej zmluvnej strany v prípadoch vymedzených touto dohodou, sú povinní kedykoľvek sa preukázať úradným splnomocnením. Nesmú byť uniformovaní a mať pri sebe zbraň. 

Článok  11
Znalci a svedkovia

Na základe žiadosti colného orgánu štátu jednej zmluvnej strany colný orgán štátu druhej zmluvnej strany splnomocní svojich úradníkov, ak s tým súhlasia, aby vystupovali ako znalci a svedkovia v súdnom alebo správnom konaní na území štátu dožadujúcej zmluvnej strany a predložili záznamy, doklady a iné materiály alebo ich overené kópie, ktoré môžu byť potrebné pri týchto konaniach. Žiadosť musí obsahovať údaje o čase, mieste a druhu konania a rozsahu, v akom bude úradník vystupovať.

Článok  12
Použitie informácií a dokladov

1.  Informácie a iné oznámenia, získané podľa tejto dohody, sa môžu použiť len na účely uvedené v tejto dohode, vrátane ich použitia v súdnom alebo správnom konaní. Takéto informácie alebo iné oznámenia sa môžu použiť na iné účely, než na účely uvedené v tejto dohode, len na základe predchádzajúceho písomného súhlasu dožiadaného colného orgánu a po splnení podmienok alebo obmedzení, ak sa také uplatňujú. 

2. Ustanovenia odseku 1 sa nevzťahujú na informácie a  oznámenia o porušení colných predpisov, týkajúcich sa omamných a psychotropných látok alebo o porušení colných predpisov v prípadoch, ktoré môžu spôsobiť vážne ohrozenie bezpečnosti, zdravia alebo životného prostredia štátu dožadujúcej zmluvnej strany. Takéto informácie môže dožadujúca zmluvná strana poskytnúť príslušným orgánom alebo ministerstvám kompetentným pre príslušnú oblasť.

3. Informácie alebo iné oznámenia prijaté colnými orgánmi štátov zmluvných strán podľa tejto dohody  majú dôvernú povahu a nesmú byť oznámené žiadnej osobe alebo subjektu okrem colného orgánu, ktorý ich dostal, s výnimkou prípadov uvedených v tejto dohode. Tieto informácie a iné oznámenia sú dôverné a sú chránené podľa vnútroštátnych právnych predpisov zmluvnej strany, ktorej colný orgán ich dostal.

4. Informácie a iné oznámenia získané podľa tejto dohody nemôžu byť použité na iné účely než sú uvedené v žiadosti bez predchádzajúceho písomného súhlasu dožiadaného colného orgánu.

Článok  13
Doručovanie a oznamovanie

Na základe žiadosti dožiadaný colný orgán v súlade s právnymi predpismi platnými na území štátu dožiadanej zmluvnej strany doručí a oznámi fyzickým osobám alebo právnickým osobám, ktorých sa to týka a ktoré majú bydlisko alebo sídlo na území štátu zmluvnej strany, všetky doklady a rozhodnutia v rozsahu tejto dohody vydané dožadujúcim colným orgánom.

Článok 14
Ochrana osobných údajov

Ochrana osobných údajov podlieha v súlade s právnymi predpismi platnými na území štátov zmluvných strán najmä nasledujúcim podmienkam: 
a)	Osobné údaje sa neposkytnú, ak existuje dôvodné podozrenie, že ich poskytnutie alebo použitie by mohlo byť v rozpore s právnymi predpismi platnými na území štátu  jednej zo zmluvných strán a najmä ak by osoba, ktorej sa to týka, mohla utrpieť ujmu. Na žiadosť colného orgánu poskytujúceho osobné údaje bude colný orgán, ktorý ich dostal, informovať poskytujúci colný orgán o využití získaných informácií a o dosiahnutých výsledkoch.
b)	Osobné údaje možno poskytnúť len colným orgánom a iným orgánom činným v trestnom konaní, alebo v prípade potreby na účely trestného stíhania prokurátorovi alebo súdu. Tieto údaje môže dožadujúci colný orgán poskytnúť iným než uvedeným osobám len s výslovným súhlasom dožiadaného colného orgánu a ak to právne prepisy platné na území štátu dožadujúceho colného orgánu dovoľujú.
c)	Dožiadaný colný orgán je povinný overiť platnosť a správnosť osobných údajov, ktoré sa majú poskytnúť. Ak dožiadaný colný orgán zistí, že sa poskytli nesprávne údaje alebo dôverné osobné údaje, musí o tom bez meškania informovať dožadujúci colný orgán. Ak sa to požaduje, dožadujúci colný orgán takéto osobné údaje opraví, zničí alebo vymaže.
d) Dožiadaný colný orgán spolu s osobnými údajmi poskytne informácie o lehote na výmaz údajov podľa právnych predpisov platných na území štátu dožiadanej zmluvnej strany. Osobné údaje sa vymažú, ak nie sú naďalej potrebné, alebo v deň, keď uplynie lehota na ich výmaz.
e) Colné orgány štátov zmluvných strán vedú evidenciu o poskytnutých alebo prijatých osobných údajoch a účinne ochraňujú osobné údaje pred neoprávneným prístupom k nim, ich zmenou, uverejnením alebo poškodením. 

Článok  15
Forma a obsah žiadosti o poskytnutie pomoci

1. Žiadosť o poskytnutie pomoci podľa tejto dohody sa vyhotovuje v písomnej forme. K žiadosti sa priložia informácie vrátane dokladov nevyhnutných na jej vybavenie. V naliehavej situácii možno prijať ústnu žiadosť, ktorá musí byť bez meškania potvrdená písomne.

2. Žiadosť podľa odseku 1 obsahuje tieto údaje:
a) dožadujúci colný orgán, 
b) požadované opatrenie,
c) predmet a účel žiadosti,
d) právne predpisy a iné všeobecne záväzné právne prvky, ktoré sa na prípad vzťahujú,
e) presné a podrobné údaje o fyzických osobách a právnických osobách, ktorých sa žiadosť týka,
f) zhrnutie  dôležitých  skutočností,  okrem skutočností týkajúcich sa prípadov uvedených v článku 13,
g) vzťah medzi obsahom žiadosti  o pomoc  a záležitosťou, ktorej sa to týka.

3. Žiadosť sa predkladá v anglickom jazyku.

4. Ak žiadosť nezodpovedá formálnym požiadavkám, dožiadaný colný orgán môže  požadovať jej opravu alebo doplnenie; prijatie predbežných opatrení tým nie je dotknuté.   

Článok  16
Výnimky z povinnosti poskytnúť pomoc

1. Ak dožiadaná zmluvná strana dospeje k záveru, že pomoc by mohla spôsobiť porušenie suverenity, verejného poriadku, bezpečnosti alebo iných zásadných záujmov jej štátu, alebo by spôsobila porušenie priemyselného, obchodného alebo služobného tajomstva na území štátu tejto zmluvnej strany, môže úplne alebo čiastočne odmietnuť poskytnutie pomoci, alebo ju poskytnúť po splnení určitých podmienok alebo požiadaviek.

2. Ak žiadosti o pomoc nemožno vyhovieť, dožadujúcemu colnému orgánu sa to oznámi bez zbytočného odkladu  s uvedením dôvodov odmietnutia poskytnúť pomoc.

3. Ak colný orgán žiada o pomoc, ktorú sám nie je schopný poskytnúť, ak by ho o to požiadal colný orgán štátu druhej zmluvnej strany, upozorní na túto skutočnosť vo svojej žiadosti. Dožiadaný colný orgán zváži, či tejto žiadosti vyhovie.

4. Dožiadaný colný orgán môže poskytnutie pomoci odložiť kvôli prebiehajúcemu úradnému zisťovaniu, trestnému konaniu alebo súdnemu konaniu. V takom prípade dožiadaný colný orgán bude konzultovať s dožadujúcim colným orgánom, za akých podmienok a požiadaviek, ktoré môže dožiadaný colný orgán  požadovať, pomoc poskytne. 

Článok  17
Náklady

1. Colné orgány si nebudú uplatňovať nároky na úhradu nákladov, ktoré vznikli pri vykonávaní tejto dohody, s výnimkou nákladov na znalcov, svedkov, tlmočníkov a prekladateľov, ktorí nie sú zamestnancami štátnych orgánov. 

2. Ak si vybavenie žiadosti vyžiada podstatné a mimoriadne náklady, zmluvné strany určia po konzultácii termíny a podmienky, na základe ktorých sa žiadosť vybaví a akým spôsobom sa tieto náklady uhradia.

Článok  18
Vykonávanie

1. Vykonávanie tejto dohody budú zabezpečovať colné orgány štátov zmluvných strán. Colné orgány sa navzájom dohodnú o podrobnostiach vykonávania tejto dohody a ak to bude potrebné, môžu sa stretnúť, aby prerokovali otázky týkajúce sa uplatňovania tejto dohody alebo akýchkoľvek colných záležitostí vyplývajúcich zo vzájomných vzťahov medzi nimi. 

2. Colné orgány štátov zmluvných strán môžu zabezpečiť, aby ich útvary poverené úradným zisťovaním boli v priamom vzájomnom styku.

Článok  19
Územné uplatňovanie

         Táto dohoda sa bude uplatňovať na colnom území Slovenskej republiky a na colnom území Štátu Izrael.  

Článok  20
Nadobudnutie a ukončenie platnosti

1. Obe zmluvné strany si navzájom písomne oznámia diplomatickou cestou, že boli splnené podmienky ustanovené vnútroštátnymi právnymi predpismi pre nadobudnutie platnosti tejto dohody. Táto dohoda nadobudne platnosť tridsiatym dňom od doručenia neskoršieho oznámenia. 

2. Túto dohodu možno doplniť alebo meniť na základe vzájomnej dohody zmluvných strán. Pri prijímaní doplnkov a zmien tejto dohody musia byť dodržané rovnaké podmienky, ktoré sú ustanovené pre nadobudnutie platnosti dohody. 

3. Na žiadosť jednej zo zmluvných strán sa zmluvné strany dohodnú na uskutočnení stretnutia na účely posúdenia nevyhnutnosti revízie tejto dohody.

4. Dohoda sa uzatvára na dobu neurčitú. Každá zo zmluvných strán môže kedykoľvek dohodu vypovedať. Platnosť dohody skončí šesť mesiacov odo dňa doručenia písomného oznámenia o výpovedi diplomatickou cestou druhej zmluvnej strane.

            Na dôkaz toho riadne na to poverení splnomocnenci podpísali túto dohodu.  

Dané v ......................... dňa ........................ 200_, ktorý zodpovedá dňu .......................... 576_, v dvoch pôvodných vyhotoveniach, každé v slovenskom, hebrejskom a anglickom jazyku, pričom všetky znenia majú rovnakú platnosť. V prípade rozdielnosti výkladu je rozhodujúce znenie v anglickom jazyku.

                     Za vládu                                                                            Za vládu                                                          
          Slovenskej republiky                                                                 Štátu Izrael